## Rješenje o odobrenju carinskog kontigenta za uvoz opreme i dijelova, te instalacijskog materijala za zamjenu ili popravak opreme i objekata uništenih ili oštećenih ratnim razaranjima za 1997. godinu

### NN 109/1996 (27.12.1996.), Rješenje o odobrenju carinskog kontigenta za uvoz opreme i dijelova, te instalacijskog materijala za zamjenu ili popravak opreme i objekata uništenih ili oštećenih ratnim razaranjima za 1997. godinu

# MINISTARSTVO FINANCIJA

Na osnovi članka 54. stavak 2. Carinskog zakona ("Narodne novine", br.
53A/91, 33/92, 26/93 i 106/93), te točke I. podtočka 6. Odluke o kriterijima
za carinski kontingent ("Narodne novine", br. 93/94, 61/95, 85/95 i 102/96),
sukladno prijedlogu Ministarstva gospodarstva i pribavljenom mišljenju
Hrvatske gospodarske komore, ministar financija donosi slijedeće

## **RJEŠENJE**

### **O ODOBRENJU CARINSKOG KONTINGENTA ZA UVOZ OPREME I DIJELOVA, TE INSTALACIJSKOG MATERIJALA ZA ZAMJENU ILI POPRAVAK OPREME I OBJEKATA UNIŠTENIH ILI OŠTEĆENIH RATNIM RAZARANJIMA ZA 1997. GODINU**

1. Odobrava se carinski kontingent za uvoz opreme i dijelova, te instalacijskog
materijala za obavljanje gospodarske ili druge odgovarajuće djelatnosti,
osim osobnih automobila iz tarifnog broja 87.03 Carinske tarife, koji se
uvoze radi zamjene ili popravka gospodarske opreme i objekata uništenih
ili oštećenih ratnim razaranjima, bez plaćanja carine, u vrijednosti do
100.000.000,- USD, za razdoblje do 31. prosinca 1997. godine.

2. Pri korištenju predmetnoga carinskog kontingenta, štetom nastalom
ratnim razaranjima smatra se šteta nastala:

- bombardiranjem, raketiranjem i drugim oblicima oružanog napada neprijateljskih
postrojbi ili obrane u svezi s takovim napadima,

- paljevinom, miniranjem ili drugim oblicima fizičkog uništenja ili
oštećenja imovine na ratnim djelatnostima neposredno zahvaćenom području,
te

- pljačkom ili drugim oblicima nasilnog oduzimanja imovine u ratnim
djelovanjima na neposredno zahvaćenom području.

3. Korisnik carinskog kontingenta iz točke 1. ovoga rješenja može biti
trgovačko društvo ili drugi poduzetnik koji opremu i dijelove za opremu,
te instalacijski materijal, koji se ne proizvode u Republici Hrvaskoj,
uvozi radi zamjene ili popravka gospodarske opreme i objekata uništenih
ili oštećenih ratnim razaranjima, sukladno mišljenju i prijedlogu županijske
ili Državne komisije za popis i procjenu ratne štete.

Poduzetnikom u smislu stavka 1. ove točke smatra se i poljoprivrednik,
kojemu je obavljanje poljoprivredne djelatnosti jedino ili glavno zanimanje.

4. Pojedinačno rješenje o odobrenju uvoza opreme i dijelova, te instalacijskog
materijala, koji se mogu uvesti po osnovi predmetnoga carinskoga kontingenta,
donosi Ministarstvo financija, na temelju pisanoga zahtjeva korisnika povlastice,
u privitku kojega valja priložiti slijedeće isprave:

- mišljenje i prijedlog nadležne županijske komisije za popis i procjenu
ratne štete,

- potvrdu Hrvatske gospodarske komore da se odgovarajuća oprema odnosno
dijelovi i instalacijski materijal ne proizvode u Republici Hrvatskoj,
te

- ispravu kojom se dokazuje status korisnika carinskog kontingenta.

Nalazi li se uništena ili oštećena oprema odnosno objekti na području
dviju ili više županija, i kada se radi o javnim poduzećima na razini Republike
Hrvatske, rješenje iz stavka 1. ove točke Ministarstvo financija donosi
sukladno mišljenju i prijedlogu Državne komisije za popis i procjenu ratne
štete.

5. Mišljenje i prijedlog iz točke 4. ovoga rješenja, nadležna županijska
odnosno Državna komisija za popis i procjenu ratne štete izdaje na pisani
zahtjev korisnika carinskog kontingenta, uz koji se podnosi:

a) dokaz o posjedovanju opreme ili objekata uništenih ili oštećenih
ratnim razaranjima (izvod iz knjigovodstvenih evidencija, izvod iz zemljišnih
knjiga ili druga odgovarajuća isprava),

b) dokaz o uzroku, vrsti i visini vrijednosti štete nastale kao posljedica
ratnih razaranja (zapisnik stručne komisije trgovačkog društva verificiran
od nadležne županijske komisije za popis i procjenu ratne štete, na obrascima
Š-01, Š-02 do Š-04, te Š-09 sa pomoćnim obrascima.

Mišljenje sudskog vještaka kao dokumentacija može priležiti nalazu županisjke
komisije za popis i procjenu ratne štete za utvrđivanje uzroka, te procjenu
visine štete nastale ratnim razaranjima).

c) specifikaciju opreme koja se uvozi temeljem predmetnoga carinskoga
kontingenta, s tarifnom oznakom robe prema Carinskoj tarifi, komercijalnim
ili tehničkim nazivom robe, oznakom količine robe, te ukupne vrijednosti
robe koja se uvozi temeljem predmetnoga carinskoga kontingenta,

d) ispravu kojom se dokazuje status korisnika carinskog kontingenta,
i to:

- za trgovačko društvo: izvod iz sudskog registra,

- za poduzetnika: rješenje nadležnoga upravnoga ili drugoga tijela o
obavljanju djelatnosti,

- za poljoprivrednike: uvjerenje nadležne ispostave Porezne uprave prema
prebivalištu korisnika, iz kojega je vidljivo da prihodi od obavljanja
poljoprivredne djelatnosti čine isključivi ili glavni (pretežni) izvor
prihoda poljoprivrednog domaćinstva korisnika kontingenta.

Iznimno, ako se uništena ili oštećena oprema odnosno objekti nalaze
na privremeno okupiranom području ili postoje drugi objektivni razlozi
zbog kojih nije moguće očevidom utvrditi postojanje i visinu štete nastale
ratnim razaranjem, županijska komisija za popis i procjenu štete može činjenice
i okolnosti iz alineje a) i b) stavka 1. ove točke utvrđivati i drugim
dokaznim sredstvima.

6. Županijska komisija za popis i procjenu ratne štete ne može izdati
mišljenje i prijedlog iz točke 5. ovoga Rješenja ukoliko nije verificirana
ukupna vrijednost ratne štete korisnika kontingenta, što potvrđuje Državna
komisija za popis i procjenu ratne štete preko ovlaštenoga revizora.

7. Carinski kontingent za uvoz opreme i dijelova, te instalacijskog
materijala po osnovi ratnih razaranja može se odobriti za zamjensku opremu
i dijelove, te instalacijski materijal do visine štete na opremi, odnosno
vrijednosti štete instalacijskog materijala ugrađenog u objekte, nastale
ratnim razaranjem.

Ako vrijednost robe iz stavka 1. ove točke premašuje visinu štete nastale
ratnim razaranjem, carina i druge uvozne pristojbe obračunavaju se i naplaćuju
na razliku vrijednosti između utvrđene visine štete nastale ratnim razaranjima
i visine carinske osnovice robe koja se uvozi.

8. Carinska povlastica temeljem rješenja Ministarstva financija o odobrenju
predmetnoga carinskoga kontingenta ostvaruje se u postupku uvoznoga carinjenja
odgovarajuće robe.

Na uvoznoj carinskoj deklaraciji za robu koja se uvozi temeljem predmetnoga
carinskoga kontingenta, uz zaglavlje korisnik kontingenta unosi klauzulu
"Čl. 54. CZ - RŠ".

U specifikaciji priloženoj uz rješenje Ministarstva financija o odobrenju
predmetnoga carinskoga kontingenta, uz odgovarajuću tarifnu poziciju za
robu koja se uvozi, ovlašteni carinski djelatnik upisuje podatak o broju
uvozne carinske deklaracije, količini uvezene opreme ili dijelova, i carinskoj
osnovici uvezene robe i datum uvoznoga carinjenja, te stavlja svoj potpis
i pečat carinarnice.

9. Evidenciju o ostvarenom uvozu bez plaćanja carine sukladno ovome
rješenju, te visini neplaćene carine i drugih uvoznih pristojbi, vodi Carinska
uprava Republike Hrvatske, o čemu tromjesečno dostavlja izvješće Ministarstvu
financija, Ministarstvu gospodarstva i Hrvatskoj gospodarskoj komori.

10. Ovo rješenje stupa na snagu danom objave u "Narodnim novinama",
a primjenjuje se od 01. siječnja 1997. godine.

Klasa: 413-01/96-01/983
Urbroj: 513-02-02/01-96-6
Zagreb, 19. prosinca 1996.

Ministar financija
**mr. Božo Prka,** v. r.

Rješenje, NN 109/1996-2147